เงินบาทปิดตลาดแข็งค่าสุดในรอบ 18 เดือน
ธนาคารกรุงศรีอยุธยา รายงาน เงินบาทปิดตลาด 32.87/89 แข็งค่าสุดในรอบ 18 เดือน จากแรงเทขายดอลลาร์ของผู้ส่งออก
14 ม.ค. 2553

ธนาคารกรุงศรีอยุธยา รายงาน เงินบาทปิดตลาด 32.87/89 แข็งค่าสุดในรอบ 18 เดือน จากแรงเทขายดอลลาร์ของผู้ส่งออก
นักบริหารเงินธนาคารกรุงศรีอยุธยา กล่าวว่า เงินบาทปิดตลาดเย็นนี้ที่ระดับ 32.87/89 บาท/ดอลลาร์ ปรับตัวแข็งค่าจากช่วงเช้าที่ระดับ 33.02/04 บาท/ดอลลาร์ โดยระหว่างวันแข็งค่าไปแตะระดับ 32.83 บาท/ดอลลาร์ แข็งสุดในรอบ 18 เดือน เนื่องจากมีแรงเทขายดอลลาร์ออกมามาก เพราะความกังวลของผู้ส่งออก ขณะที่ธนาคารแห่งประเทศไทย(ธปท.) เองเข้าไปดูแลเป็นระยะๆ ไม่ให้เปลี่ยนแปลงรวดเร็วมากเกินไป
"วันนี้ร่วงลงมาราว 20 สตางค์...figure ถูก block อยู่นาน พอหลุดก็รูดหนัก พอดี exporter panic ด้วย ก็เลยมีแรงเทขาย" นักบริหารเงิน กล่าว 
สำหรับความเคลื่อนไหวของค่าเงินสกุลหลักต่างประเทศช่วงเย็นนี้ เงินเยนอยู่ที่ระดับ 91.82/88 เยน/ดอลลาร์ ปรับตัวอ่อนค่าจากระดับ 91.36/38 เยน/ดอลลาร์ ขณะที่เงินยูโรอยู่ที่ระดับ 1.4507/4509 ดอลลาร์/ยูโร ปรับตัวอ่อนค่าเล็กน้อยจากช่วงเช้าที่ระดับ 1.1.4528/4534 ดอลลาร์/ยูโร
นักบริหารเงิน คาดว่า วันพรุ่งนี้เงินบาทมีแนวโน้มแข็งค่าต่อได้อีก แต่ต้องรอดูสถานการณ์ตลาดต่างประเทศคืนนี้ก่อน โดยมองกรอบไว้ระหว่าง 32.70-32.90 บาท/ดอลลาร์